## L’IVAM configura el seu Consell Assessor amb cinc nous membres alineats amb l’objectiu d’internacionalitzar el museu

*** Zoran Eric, Claudia Segura, Isabel Tejeda, Martí Manen i Kati Kivinen integraran este òrgan els pròxims quatre anys
* El nou Consell assessorarà sobre temes com la programació, l’adquisició d’obres, l’acceptació de donacions i les cessions del museu**

El Consell Rector de l’Institut Valencià d’Art Modern (IVAM) ha aprovat la nova configuració del Consell Assessor del museu, que estarà integrat per Isabel Tejeda, Zoran Eric, Claudia Segura, Martí Manen i Kati Kivinen.

Els nous membres es comprometen amb la institució per un període de quatre anys renovables i formaran equip amb la directora, Blanca de la Torre, aportant una mirada externa i un enfocament holístic al programa d’exposicions i al creixement de la col·lecció de l’IVAM. Cinc perfils professionals altament qualificats, amb majoria femenina, que prestaran assessoria al museu en esta nova etapa que previsiblement arrancarà amb una sessió a mitjan setembre.

Amb estos nous nomenaments en el Consell Assessor, i després de la pròxima designació dels dos nous membres del Consell Rector pendents de nomenar, finalitzarà la renovació dels dos òrgans de govern de l’IVAM. Una reformulació amb l’objectiu d’impulsar la seua internacionalització, al mateix temps que potencia la seua aposta pel teixit artístic territorial.

**Noves incorporacions**

Isabel Tejeda ha desenrotllat una àmplia trajectòria en la Comunitat Valenciana com a investigadora especialitzada en artistes dones i feminismes en els segles XX i XXI, art col·laboratiu i cultures populars, art valencià modern i contemporani, discursos curatorials i expografia crítica. És catedràtica en la Facultat de Belles Arts de la Universitat de Múrcia. Va ser subdirectora i directora del Departament d’Art i Comunicació Visual Eusebio Sempere de la Diputació d’Alacant (1991–1995), i responsable del Departament d’Arts Visuals de Murcia Cultural (CARM), a on va dirigir l’Espacio AV i la Sala de Verónicas (1998–2010). Molt connectada al panorama artístic valencià, ha comissariat prop de 100 exposicions dins de les nostres fronteres i fora.

Zoran Eric és historiador de l’art, comissari i investigador en l’Institut de Filosofia i Teoria Social de la Universitat de Belgrad. Doctor per la Universitat Bauhaus de Weimar, les seues àrees d’especialització inclouen teoria de l’art, museologia, geografia humana, sociologia urbana i ecologia política. Entre 2002 i 2021 va treballar en el Museu d’Art Contemporani de Belgrad, a on va ser cap del Centre de Cultura Visual i posteriorment comissari cap. Des de 2009 col·labora com a expert en l’EACA (Brussel·les). Ha comissariat projectes en més de 15 països. Actualment integra el consell científic del MNAC (Bucarest).

Claudia Segura és cap de la Col·lecció del MACBA. És llicenciada en Humanitats per la Universitat Pompeu Fabra (Barcelona) i màster en Teoria de l’Art Contemporani per la Goldsmiths University (Londres). Va ser directora i curadora cap de NC-arte a Bogotà (2015–2019). Anteriorment, va ser coordinadora de projectes culturals en la Fundació ‘la Caixa’ (Barcelona, 2010–2012), comissària externa de la Biennal de Mardin (Turquia, 2014–2015), tutora en la Sala d’Art Jove de Barcelona (2014) i del Laboratori Cano en el Museu d’Art de la Universitat Nacional de Bogotà (2018), així com professora convidada en la Universitat de Los Andes (Bogotà, 2017). Ha comissariat nombrosos projectes internacionals.

Martí Manen és director d’Index – The Swedish Contemporary Foundation (Estocolm). Des de 2024 també dirigix CuratorLab, programa de comissariat en Konsqack University (Estocolm). Ha comissariat exposicions en el Museu d’Història Natural (Ciutat de Mèxic), Aara (Bangkok), Sala Rekalde (Bilbao), Konsthall C (Estocolm), CA2M (Madrid) i Fundació Miró (Barcelona), entre altres espais. Va ser comissari del pavelló espanyol en la Biennal de Venècia (2015), de la biennal Momentum10 (Noruega, 2019) i co-comissari de la Turku Biennial (Finlàndia, 2011). Actualment forma part del comité assessor internacional del MACBA (Barcelona) i del consell editorial de la revista sueca d’art *Paletten*.

Kati Kivinen és doctora en Història de l’Art i comissària. Actualment és cap d’Exposicions del Museu HAM (Hèlsinki Art Museum) i cocuradora de la Biennal de Hèlsinki. Anteriorment va ser comissària cap de col·leccions en el Museu Kiasma (Hèlsinki, 2017–2022) i curadora d’exposicions temporals en el mateix museu (2003–2017). El seu treball curatorial ha comprés exposicions interdisciplinàries com Acts of Care (Pavelló de Finlàndia, 15a Biennal de Gwangju, Corea del Sud, 2024), Fragile Times (Galerie im Körnerpark, Berlín, 2020), i Materiell Tanke (Varbergs Konsthall, Suècia, 2017).

A més d’estos cinc professionals d’àmplia trajectòria en el món de l’art i la gestió cultural i museística, integren també el Consell Assessor la cap d’exposicions de l’IVAM, Raquel Gutiérrez, que actuarà com a secretària, i la directora del museu Blanca de la Torre, que exercirà la presidència.

Segons consta en la Llei 1/2018, de 9 de febrer, de la Generalitat, reguladora de l’IVAM, el Consell Assessor és un òrgan amb funcions consultives, i li correspon informar sobre la programació i adquisició d’obres d’art, la proposta d’acceptació de donacions o cessions a l’IVAM, així com sobre totes les qüestions que li siguen plantejades pel Consell Rector o la Direcció, en relació amb les qüestions artístiques que es puguen derivar de l’activitat principal del museu.

Fecha: 01/09/2025